L'Ajuntament de Sagunt sol·licita la recuperació de competències en matèria de violència de gènere
12 d’abril 2023

![](/media/ipwnrksd/sede-igualdad_2021_octubre_1_c.jpg?width=850&height=637.5)

Amb l'entrada en vigor de la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat, es va aprovar una modificació respecte a les competències en matèria de violència de gènere. Actualment els serveis de violència de gènere i masclista són competències pròpies de la Generalitat Valenciana, sense perjudici de la delegació, que, en el seu cas, puga efectuar-se en les entitats locals.

Esta modificació legislativa, va alçar moltes crítiques no sols entre la pròpia Regidoria d'Igualtat, també entre els col·lectius feministes de la ciutat, crítiques exposades i àmpliament tractades en diferents reunions i consells municipals de la dona.

També es va qüestionar este canvi legislatiu per part d'altres grups polítics, acordant en el Ple Municipal de data 27 d'octubre de 2022, l'acord nº13, on s'instava a la Generalitat Valenciana a la modificació de la normativa en matèria de violència de gènere i masclista, recuperant la competència en esta matèria per part de les entitats locals, en el marc legislatiu en matèria d'igualtat i violència de gènere, i sol·licitar igualment a la Generalitat Valenciana la dotació econòmica de les unitats d'igualtat, i que estes unitats estiguen incloses dins del marc legislatiu en matèria d'igualtat, i no com una unitat més dins de la Llei 3/2019, de 18 de febrer, de serveis socials inclusius de la Comunitat Valenciana.

Esta problemàtica generada i les peticions recollides en la moció van ser traslladades personalment per l'alcalde al costat de l'equip tècnic de l'Àrea i una representant del Consell Municipal de la Dona, en una reunió mantinguda en la Conselleria d'Igualtat, sol·licitant la devolució de les competències en matèria d'atenció a la violència de gènere a les entitats locals, tal com es recollia en la nova Llei de Serveis Socials Inclusius de la Comunitat Valenciana, abans de la modificació.

En esta reunió, l'Ajuntament va deixar clara la seua postura defensant que les polítiques d'igualtat han de fonamentar-se en la qüestió de gènere, i no en principis que guien accions més generalistes i universals, i va reivindicar el paper importantíssim que tenen les entitats locals en la lluita contra la violència masclista, ja que com més pròxima estan administració i ciutadania, més eficaces són les mesures de sensibilització, d'educació, de detecció precoç, d'intervenció, en matèria de violència de gènere.

En relació a la reunió celebrada, l’alcalde de Sagunt, Darío Moreno, explica**: «per fi veu un reconeixement al serveis d’atenció a víctimes de violència de gènere que es presten des de l’àmbit  municipal i que també es un reconeixement a la bona qualitat i al alt nivell dels serveis que es prentén  des de l’àrea d’igualtat. No obstant això, nosaltres continuarem espentat per a un canvi de model que tinga en compte aquestos serveis municipals que són una pesa essencial del engranatge contra la violència masclista.»**

Després de la reunió mantinguda, es va sol·licitar un informe a la Direcció General d'Administració Local de la Generalitat Valenciana, sobre inexistència de duplicitats, per a poder així continuar amb el treball, l'atenció i acompanyament a dones en situació de violència de gènere que es porta desenvolupant des de fa quasi 20 anys en el departament municipal d'Igualtat.

L'informe rebut des de la Direcció General assenyala clarament la no duplicitat en relació a l'exercici de les competències que es duen a terme per l'Ajuntament en violència de gènere i polítiques d'igualtat, per la qual cosa l'atenció i acompanyament a dones des de l'Àrea d'Igualtat està garantida.

Encara que des de la Regidoria d'Igualtat mostren la seua satisfacció, insistixen en la importància de recuperar plenament les competències per part de les entitats locals, i continuaren defensant que les polítiques d'Igualtat han de tindre una entitat pròpia, marc normatiu propi, pressupostos propis, per a poder fer una anàlisi de la realitat local, produir canvis en la societat a través d'objectius i polítiques públiques d'igualtat, i sempre des d'una perspectiva global i transversal.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-sol-licita-la-recuperació-de-competències-en-matèria-de-violència-de-gènere/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-sol-licita-la-recuperació-de-competències-en-matèria-de-violència-de-gènere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-sol-licita-la-recuperació-de-competències-en-matèria-de-violència-de-gènere/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-sol-licita-la-recuperació-de-competències-en-matèria-de-violència-de-gènere/)